Source: https://beta.e-justice.europa.eu/371/SK/service_of_documents_official_transmission_of_legal_documents?FINLAND&member=1
Timestamp: 2019-12-11 02:39:27+00:00
Document Index: 3985406

Matched Legal Cases: ['súd ', 'súd ', '§ 3', '§ 4', '§ 2', 'súd ', 'súd ', 'súd ', '§ 4', '§ 4', 'súd ', '§ 3', 'súd ', '§ 3', 'súd ', '§ 7', '§ 9', 'súd ', 'súd ']

„Doručovanie písomností“ je oznámenie vydané určitej fyzickej osobe alebo právnickej osobe spôsobom, ktorý možno overiť, a to vo forme predpísanej zákonom. Cieľom pravidiel týkajúcich sa doručovania písomností je zabezpečiť, aby sa písomnosti doručovali príslušnej osobe dôveryhodným spôsobom a aby toto doručovanie mohlo byť preukázané.
Doručované písomnosti sú obvykle písomnosti týkajúce sa súdneho konania, napríklad predvolania a žiadosti o svedectvo. Žiadosť o preukazné doručovanie písomností sa môže týkať aj iných než súdnych písomností, napríklad závetu.
V prípade súdneho konania je vo všeobecnosti za doručovanie písomností zodpovedný súd. Na žiadosť príslušnej strany môže súd zveriť tejto strane zodpovednosť za doručovanie písomností v prípade, že sa súd domnieva, že na to existujú oprávnené dôvody.
V ostatných prípadoch je za ich doručovanie zodpovedná strana, v ktorej záujme sa písomnosti doručujú.
Áno. Súdni exekútori okresného súdu (käräjäoikeus) majú prístup k systému údajov o obyvateľstve, kde si môžu vyhľadať aktuálne údaje o adrese.
Služba vyhľadávania adries (osoitepalvelu/adresstjänst) umožňuje vyhľadávať aktuálne adresy takmer všetkých osôb s trvalým pobytom vo Fínsku. Vyhľadávať možno aj adresy Fínov, ktorí žijú v zahraničí, ak svoju aktuálnu adresu oznámili miestnemu matričnému úradu. Informácie tejto služby sú založené na informáciách v systéme údajov o obyvateľstve vedenom Centrálnym registrom obyvateľov (Väestörekisterikeskus) a miestnymi matrikami (maistraatit). Adresy sa poskytujú v prípade jednotlivých jasne identifikovaných osôb starších ako 15 rokov, ktorí nevyslovili nesúhlas s poskytovaním svojej adresy. Adresy sa vyhľadávajú prostredníctvom krstného mena a priezviska osoby. Môže ísť o predchádzajúce alebo súčasné meno. ako filter pre vyhľadávanie možno použiť údaje, ako sú vek osoby, dátum narodenia a súčasné alebo bývalé bydlisko.
Služba vyhľadávania adries je dostupná telefonicky a na internete. Telefonická služba vyhľadávania adries vo fínčine je dostupná na čísle 0600 0 1000 a vo švédčine na čísle 0600 0 1001 každý deň od 8.00 do 22.00 hod. Táto služba stojí 1,70 EUR/min. + poplatok za využívanie lokálnej siete/mobilnej siete a poplatky za čakanie na hovor v pevnej sieti/mobilnej sieti. Telefonická služba je dostupná len z územia Fínska. Na webovom sídle osoitepalvelu.net sa poskytuje služba vo fínčine na adrese http://vrk.fi/en/address-service a služba vo švédčine na adrese http://vrk.fi/en/address-service. Služba môže vyhľadávať adresy 1 – 20 ľudí súčasne. Vyhľadanie jednej adresy stojí 1,24 EUR a poplatok sa uhrádza prostredníctvom internetbankingu. Táto služba sa môže využívať aj zo zahraničia, ak má používateľ zriadený internetbanking vo Fínsku.
Otázky týkajúce sa adries sa môžu posielať aj e-mailom na matriku v Helsinkách (Helsingin maistraatti). Môžu sa zasielať vo fínčine, švédčine alebo angličtine na e-mailovú adresu vtj-otteet.helsinki@maistraatti.fi. Otázky sa môžu matrike v Helsinkách zasielať aj písomne na adresu Albertinkatu 25, 00180 Helsinki, Fínsko. Tieto služby stoja 12,50 EUR za výpis.
Bližšie informácie možno nájsť na internete na adrese https://www.maistraatti.fi/en/ (vo fínčine) a https://www.maistraatti.fi/en/ (vo švédčine).
Adresy možno zisťovať aj prostredníctvom vyhľadávania komerčných adries.
Fínsky patentový a registračný úrad (Patentti- ja rekisterihallitus; PRH) a Fínska daňová správa (Verohallinto) majú spoločnú službu na internete na adrese https://www.ytj.fi/, kde je možné vyhľadávať obchodné údaje o spoločnostiach a organizáciách. Táto služba je k dispozícii vo fínčine, švédčine a angličtine. Ďalšie informácie možno nájsť na adrese https://www.prh.fi/fi/index.html (vo fínčine), https://www.prh.fi/sv/index.html (vo švédčine) a https://www.prh.fi/en/index.html (v angličtine).
V nariadení Rady (ES) č. 1206/2001 sa neupravuje hlavný postup získavania údajov o adresách.
Pozri otázku 4.2 o vyhľadávaní údajov o adresách jednotlivcov alebo organizácií vo Fínsku.
Podľa § 3 Občianskeho súdneho poriadku (Oikeudenkäyamiskaari; 4/1734) sa písomnosti, ak je za doručovanie písomností v súdnom konaní zodpovedný súd, doručujú predovšetkým poštou. List sa môže zaslať doporučene s potvrdením o prevzatí. Alternatívne môže byť zaslaný priamo na miesto pobytu jednotlivca. V takýchto prípadoch sa k listu pripája potvrdenie o prevzatí, ktoré príjemca musí podpísať a vrátiť súdu. Písomnosti týkajúce sa súdneho konania okrem predvolaní a prvej žiadosti o odpoveď možno doručiť aj tak, že sa zašlú bežnou poštou na adresu, ktorú príslušná strana uviedla súdu. Písomnosť zaslaná bežnou poštou sa bude považovať za doručenú príjemcovi siedmy deň po jej odoslaní.
Podľa § 4 Občianskeho súdneho poriadku (4/1734) môžu byť písomnosti doručené súdnym exekútorom, ak je nepravdepodobné, že by doručenie poštou bolo úspešné.
Podľa § 2 Občianskeho súdneho poriadku (4/1734) môže súd so súhlasom príslušnej strany zveriť tejto strane zodpovednosť za doručovanie písomností v prípade, že sa súd domnieva, že na to existujú oprávnené dôvody. V takýchto prípadoch bude súd informovať príslušnú stranu o lehote na doručovanie písomností a na zaslanie potvrdenia súdu. Podľa § 4 Občianskeho súdneho poriadku (4/1734) doručuje v takýchto prípadoch písomnosti súdny exekútor.
Podľa § 4 Občianskeho súdneho poriadku (4/1734) môžu byť písomnosti v prípade, ak súd zveril príslušnej strane zodpovednosť za doručovanie písomností a ak príslušnú stranu zastupuje advokát alebo verejný právny zástupca, doručené príjemcovi takisto osobne týmto advokátom alebo verejným právnym zástupcom. V takýchto prípadoch príjemca podpíše potvrdenie o prevzatí písomností. Tento spôsob doručovania sa nesmie použiť v trestných veciach.
Písomnosti iné ako písomnosti, ktoré sa týkajú súdnych konaní, budú doručené súdnym exekútorom na žiadosť príslušného orgánu alebo jednotlivca.
Podľa § 3b Občianskeho súdneho poriadku (4/1734) môžu byť písomnosti doručené aj telefonicky, pokiaľ za doručovanie písomností zodpovedá súd a vec sa týka prijatia určitej sumy, obnovy správy alebo obnovenia narušených podmienok či vysťahovania a žalobca uvedie, že sa nedomnieva, že prípad predstavuje spor. Ďalšou požiadavkou je, aby doručovanie telefonicky bolo vhodné s ohľadom na rozsah a vlastnosti predmetnej písomnosti, aby bol príjemca bez akýchkoľvek pochýb informovaný o predmetnej písomnosti a aby rozumel významu jej doručovania. Po tom, čo bola písomnosť doručená telefonicky, musí byť okamžite zaslaná listom alebo e-mailom na adresu uvedenú príjemcom, pokiaľ to z osobitných dôvodov nie je zjavne nutné. O telefonickom doručení písomnosti bude vyhotovený aj doklad.
Podľa § 3 Občianskeho súdneho poriadku (4/1734) ak je súd alebo prokurátor zodpovedný za doručovanie písomností, písomnosti sa môžu doručovať ich zaslaním pošle príslušnej strane e-mailom, a to spôsobom uvedeným príjemcom, ak možno predpokladať, že príjemca bude informovaný o písomnosti a vráti potvrdenie o prevzatí v stanovenej lehote.
Podľa § 7 Občianskeho súdneho poriadku (4/1734) ak súdny exekútor vyhľadával na účely doručovania písomností osobu, ktorej miesto pobytu je vo Fínsku, ale túto osobu alebo kohokoľvek, kto má oprávnenie na preberanie doručovaných písomností v mene tejto osoby nezastihol, a na základe okolností možno predpokladať, že dotknutá osoba sa vyhýba doručovaniu písomností, súdny exekútor môže doručovať písomnosti ich odovzdaním ktorémukoľvek členovi domácnosti staršiemu ako 15 rokov, alebo ak je príjemca písomností podnikateľom, ktorejkoľvek osobe zamestnanej v podniku tejto osoby. Ak nemožno zastihnúť nikoho z uvedených, môžu byť písomnosti doručené odovzdaním miestnej polícii.
Ak sa postupuje podľa odseku 1, súdny exekútor musí oznámenie o tomto postupe zaslať príjemcovi doručovaných písomností, pričom použije adresu príjemcu. Tieto písomnosti sa považujú za doručené, ak sa odošle oznámenie v zmysle odseku 2.
Postupom uvedeným v tomto odseku nemožno v trestných veciach doručiť predvolanie odporcovi.
Podľa § 9 Občianskeho súdneho poriadku (4/1734) bude súd zodpovedný, v prípade, ak nemožno získať informácie o mieste pobytu príjemcu, za doručenie písomnosti verejnou vyhláškou. V trestných veciach sa predvolanie nesmie doručiť odporcovi verejnou vyhláškou.
Pozri otázku 7.1.
Ak si príjemca nevyzdvihne doručené písomnosti a potvrdenie o prevzatí na pošte alebo odmietne ich prevzatie, žiadosť sa vráti odosielateľovi. V takýchto prípadoch sa písomnosti považujú za nedoručené [pozri napríklad rozhodnutie 50:1997 Najvyššieho súdu (korkein oikeus)]. Podobne, ak sa písomnosť mala doručovať priamo do miesta pobytu, považuje sa za nedoručenú v prípade, ak príjemca nezašle podpísané potvrdenie o prijatí späť súdu.
Príjemca môže odmietnuť prebrať písomnosti doručované súdnym exekútorom, ak sú splnené určité zákonom stanovené podmienky. Príjemca môže odmietnuť prevziať doručené písomnosti okrem iného aj vtedy, ak nie sú vo fínčine alebo švédčine alebo v inom jazyku, ktorému príjemca rozumie. [Príklady: zákon o medzinárodnej právnej pomoci v trestných veciach (Laki kansainvälisestä oikeusavusta rikosasioissa) alebo zákon o medzinárodnej právnej pomoci a uznávaní a výkone rozsudkov v občianskych a obchodných veciach (Laki kansainvälisestä oikeusavusta sekä tuomioiden tunnustamisesta ja täytäntöönpanosta siviili- ja kauppaoikeuden alalla)].
Ak existujú dôvody na odmietnutie doručenia písomností, súdny exekútor písomnosti vráti. V takýchto prípadoch súdny exekútor poskytne písomný doklad o tom, že príjemca odmietol doručenie písomností, a vysvetlenie dôvodov takéhoto odmietnutia.
Ak sa písomnosti zasielajú do Fínska poštou na účely ich doručenia a ak treba zaslať späť potvrdenie o prevzatí, pošta tieto písomnosti zadrží a zašle príjemcovi oznámenie, aby si zásielku vyzdvihol na pošte. Tieto písomnosti si na pošte môže vyzdvihnúť iba príjemca alebo osoba poverená príjemcom. Písomnosti sa môžu odovzdať len výlučne príjemcovi osobne, ak o to strana žiadajúca o doručovanie písomností požiada.
Ak si príjemca písomnosti na pošte nevyzdvihne, vrátia sa späť odosielateľovi.
V takých prípadoch môže odosielateľ poslať písomnosti okresnému súdu (käräjäoikeus), v ktorého obvode má príjemca domicil alebo pobyt, a požiadať ho o doručenie písomností. Po prijatí žiadosti sa súdni exekútori okresného súdu pokúsia doručiť doklady príjemcovi osobne do vlastných rúk.
Pošta zašle príjemcovi oznámenie, aby si zásielku vyzdvihol na pošte. V oznámení bude takisto uvedený dátum, do ktorého si musí príjemca písomnosti vyzdvihnúť.
Pošta uloží písomnosti počas týždňa, v ktorom boli doručené, predĺženého o dva (2) celé kalendárne týždne.
Súdny exekútor predloží dôkaz, že písomnosti doručil. Dôkaz sa predkladá aj v prípade doručovania písomností poštou.
Ak boli písomnosti doručené nesprávne a príslušná osoba sa nedostavila na súd alebo neposkytla požadovanú písomnú odpoveď, písomnosti sa musia doručovať znovu. V prípade menej závažnej chyby však opätovné doručenie písomnosti nie je nutné.
Ak dotknutá osoba tvrdí, že písomnosti boli doručené nesprávne, vec sa odročí, okrem prípadu, ak to nie je nevyhnutné vzhľadom na nepodstatnú chybu.
Doručovanie písomností prostredníctvom súdneho exekútora stojí 60 EUR.
Posledná aktualizácia: 26/09/2017